CELEX: 32020R1390
Language: lt
Date: 2020-09-28 00:00:00
Title: Komisijos įgyvendinimo reglamentas (ES) 2020/1390 2020 m. rugsėjo 28 d. kuriuo ištaisomas Įgyvendinimo reglamentas (ES) 2020/914, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Brie de Meaux“ (SKVN))

5.10.2020   
               
               
                  LT
               
               
                  Europos Sąjungos oficialusis leidinys
               
               
                  L 321/3
               
            
         KOMISIJOS ĮGYVENDINIMO REGLAMENTAS (ES) 2020/1390
         2020 m. rugsėjo 28 d.
         kuriuo ištaisomas Įgyvendinimo reglamentas (ES) 2020/914, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Brie de Meaux“ (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:
         
                     (1)
                  
                  
                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Brie de Meaux“, kuri įregistruota Komisijos reglamentu (EB) Nr. 1107/96 (2), specifikacijos pakeitimo paraišką;
                  
               
                     (2)
                  
                  
                     2018 m. rugsėjo 26 d. raštu Prancūzijos institucijos pranešė Komisijai, kad, remdamosi Reglamento (ES) Nr. 1151/2012 15 straipsnio 4 dalimi, Prancūzijoje įsisteigusiems ir to straipsnio sąlygas atitinkantiems veiklos vykdytojams 2018 m. rugpjūčio 29 d. nutarimu dėl saugomos kilmės vietos nuorodos „Brie de Meaux“ pakeitimo, paskelbtu 2018 m. rugsėjo 5 d. Prancūzijos Respublikos oficialiajame leidinyje, iki 2022 m. gruodžio 31 d. suteikė pereinamąjį laikotarpį;
                  
               
                     (3)
                  
                  
                     vykstant nacionalinei prieštaravimo procedūrai šie veiklos vykdytojai, kurie nepertraukiamai bent penkerius metus iki paraiškos pateikimo dienos teisėtai prekiavo „Brie de Meaux“, pareiškė prieštaravimų. Vienas veiklos vykdytojas prieštaravo šiai nuostatai: „Šiaudai laikomi pastogėje“. Du veiklos vykdytojai prieštaravo šiai nuostatai: „Pieninės karvės privalo gulėti ant šiaudų; mažiausias šiaudų kiekis karvių laikymo tik tvartuose laikotarpiu yra 0,5 kg vienai melžiamai pieninei karvei per dieną gardų sistemoje ir 5 kg – besaičiame tvarte.“ Du veiklos vykdytojai prieštaravo šioms nuostatoms: „Pieninės karvės privalo gulėti ant šiaudų; mažiausias šiaudų kiekis karvių laikymo tik tvartuose laikotarpiu yra 0,5 kg vienai melžiamai pieninei karvei per dieną gardų sistemoje ir 5 kg – besaičiame tvarte.“, „Koncentruotųjų pašarų kiekis vienai melžiamai pieninei karvei per metus vidutiniškai turi sudaryti ne daugiau kaip 2 000 kg sausosios medžiagos.“ ir „Pieninių karvių banda visus metus šeriama tik ūkyje ir geografinėje vietovėje paruoštais pašarais. Ūkyje paruošti pašarai: vidutinė metinė pašarų iš geografinės vietovės dalis, paruošta ūkyje, sudaro ne mažiau kaip 60 % viso bandos raciono sausosios medžiagos. Geografinėje vietovėje paruošti pašarai: geografinėje gamybos vietovėje paruoštų pašarų dalis sudaro ne mažiau kaip 85 % viso pieninių karvių bandos raciono sausosios medžiagos.“ Septyni veiklos vykdytojai prieštaravo šioms nuostatoms: „Koncentruotųjų pašarų kiekis vienai melžiamai pieninei karvei per metus vidutiniškai turi sudaryti ne daugiau kaip 2 000 kg sausosios medžiagos.“ ir „Pieninių karvių banda visus metus šeriama tik ūkyje ir geografinėje vietovėje paruoštais pašarais. Ūkyje paruošti pašarai: vidutinė metinė pašarų iš geografinės vietovės dalis, paruošta ūkyje, sudaro ne mažiau kaip 60 % viso bandos raciono sausosios medžiagos. Geografinėje vietovėje paruošti pašarai: geografinėje gamybos vietovėje paruoštų pašarų dalis sudaro ne mažiau kaip 85 % viso pieninių karvių bandos raciono sausosios medžiagos.“ Vienas veiklos vykdytojas prieštaravo šiai nuostatai: „Koncentruotųjų pašarų kiekis vienai melžiamai pieninei karvei per metus vidutiniškai turi sudaryti ne daugiau kaip 2 000 kg sausosios medžiagos.“ Vienas veiklos vykdytojas prieštaravo šiai nuostatai: „Šiauliai laikomi pastogėje“ ir „Vienai pieninei karvei ganyti skirtas plotas yra ne mažesnis kaip 20 arų.“ Vienas veiklos vykdytojas prieštaravo šiai nuostatai: „Vienai pieninei karvei ganyti skirtas plotas yra ne mažesnis kaip 20 arų.“;
                  
               
                     (4)
                  
                  
                     susiję veiklos vykdytojai: „GAEC de la Gironde“ (SIRET numeris: 34028683000013); „GAEC Reine Pré“ (SIRET numeris: 39266778800013); „EARL de la Mardelle“ (SIRET numeris: 38514961200017); „GAEC Vaucher“ (SIRET numeris: 38159700400013); „GAEC Bruggeman“ (SIRET numeris: 38394361000014); „EARL les Bordes“ (SIRET numeris: 34236864400015); „SCL du Versant Laiteux“ (SIRET numeris: 49225855300014); „GAEC des Butteaux“ (SIRET numeris: 38773948500010); „GAEC Blondeau Welvaert“ (SIRET numeris: 32576392800018); „EARL de la Prairie“ (SIRET numeris: 49773714800013); „GAEC Patoux“ (SIRET numeris: 38008216400019); „EARL Neret Guedrat“ (SIRET numeris: 38249036500014); Gérard Houdard (SIRET numeris: 39226686200011); „EARL Mignon père et fils“ (SIRET numeris: 49778394400018); „EARL de la fontaine aux poissons“ (SIRET numeris: 33522117200018);
                  
               
                     (5)
                  
                  
                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;
                  
               
                     (6)
                  
                  
                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turėjo būti patvirtintas;
                  
               
                     (7)
                  
                  
                     2020 m. birželio 25 d. Įgyvendinimo reglamentu (ES) 2020/914, paskelbtu Europos Sąjungos oficialiajame leidinyje (4) pagal Reglamento (ES) Nr. 1151/2012 52 straipsnio 2 dalį, Komisija patvirtino pakeitimą;
                  
               
                     (8)
                  
                  
                     paskelbus Reglamentą (ES) 2020/914 paaiškėjo, kad jame nenurodytas Reglamento (ES) Nr. 1151/2012 15 straipsnio 4 dalyje numatytas pereinamasis laikotarpis;
                  
               
                     (9)
                  
                  
                     todėl šiuo reglamentu būtina ištaisyti Reglamentą (ES) 2020/914 ir į jį įtraukti tą pereinamąjį laikotarpį,
                  
               PRIĖMĖ ŠĮ REGLAMENTĄ:
         
            1 straipsnis
            
               Europos Sąjungos oficialiajame leidinyje paskelbtas pavadinimo „Brie de Meaux“ (SKVN) specifikacijos pakeitimas patvirtinamas.
         
         
            2 straipsnis
            Pagal 1 straipsnį suteiktai apsaugai taikomas pereinamasis laikotarpis, kurį Prancūzija, remdamasi Reglamento (ES) Nr. 1151/2012 15 straipsnio 4 dalimi, to straipsnio sąlygas atitinkantiems veiklos vykdytojams suteikė 2018 m. rugpjūčio 29 d. nutarimu dėl saugomos kilmės vietos nuorodos „Brie de Meaux“ pakeitimo, paskelbtu 2018 m. rugsėjo 5 d. Prancūzijos Respublikos oficialiajame leidinyje.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugsėjo 28 d.
            
               
                  Komisijos vardu
               
               
                  Pirmininkės pavedimu
               
               Janusz WOJCIECHOWSKI
               
                  Komisijos narys
               
            
         
         
            (1)  OL L 343, 2012 12 14, p. 1.
         
            (2)  1996 m. birželio 12 d. Komisijos reglamentas (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Reglamento (EEB) Nr. 2081/92 17 straipsnyje nustatyta tvarka (OL L 148, 1996 6 21, p. 1).
         
            (3)  OL C 64, 2020 2 27, p. 41.
         
            (4)  OL L 209, 2020 7 2, p. 4.